62023TJ0489_RES
Дело T‑489/23
Ilan Mironovich Shor
срещу
Съвет на Европейския съюз
Решение на Общия съд (пети състав) от 18 декември 2024 година
„Обща външна политика и политика на сигурност — Ограничителни мерки, предприети с оглед на действия, дестабилизиращи Молдова — Замразяване на средства — Ограничение във връзка с влизането на територията на държавите членки — Списъци на лицата, образуванията и органите, спрямо които се прилага замразяването на средства и икономически ресурси или на които се налагат ограничения във връзка с влизането на територията на държавите членки — Включване и запазване на името на жалбоподателя в списъците — Планиране и ръководене на демонстрации, придружени с насилие — Член 1, параграф 1, буква а), подточка ii) и член 2, параграф 1, буква а), подточка ii) от Решение (ОВППС) 2023/891 и член 2, параграф 3, буква а), подточка ii) от Регламент (ЕС) 2023/888 — Задължение за мотивиране — Възражение за незаконосъобразност — Грешка в преценката — Свобода на стопанската инициатива — Право на собственост — Извъндоговорна отговорност“
Европейски съюз — Съдебен контрол за законосъобразност на актовете на институциите — Ограничителни мерки, наложени с оглед на положението в Молдова — Обхват на контрола
(Решение (ОВППС) 2023/891 на Съвета, изменено с Решения (ОВППС) 2023/1047 и (ОВППС) 2024/1244; Регламенти на Съвета 2023/888, 2023/1045 и 2024/1243)
(вж. т. 21)
Актове на институциите — Мотивиране — Задължение — Обхват — Ограничителни мерки, наложени с оглед на положението в Молдова — Забрана за влизане и за преминаване, както и замразяване на средства на лица, които са отговорни за действия, подкопаващи или застрашаващи суверенитета и независимостта на Молдова — Задължение за посочване в мотивите на специфичните и конкретни обстоятелства, обосноваващи въпросната мярка — Решение, което се вписва в известен на заинтересованото лице контекст, позволяващ му да разбере обхвата на приетата спрямо него мярка — Допустимост на кратки мотиви
(Решение (ОВППС) 2023/891 на Съвета, изменено с Решения (ОВППС) 2023/1047 и (ОВППС) 2024/1244; Регламенти на Съвета 2023/888, 2023/1045 и 2024/1243)
(вж. т. 26—33)
Обща външна политика и политика на сигурност — Ограничителни мерки, наложени с оглед на положението в Молдова — Решение за замразяване на средства — Съдебен контрол за законосъобразност — Обхват — Разпоредба с общо действие, която има отношение към индивидуална ограничителна мярка — Включване
(член 29 ДЕС, член 275, втора алинея ДФЕС и член 277 ДФЕС, Решение (ОВППС) 2023/891 на Съвета; Регламент 2023/888 на Съвета)
(вж. т. 42—44)
Актове на институциите — Избор на правното основание — Актове за приемането на ограничителни мерки с оглед на положението в Молдова — Забрана за влизане и за преминаване, както и замразяване на средства на лица, които планират, ръководят или участват в придружени с насилие демонстрации или в други актове на насилие — Член 29 и член 215, параграф 2 ДФЕС — Допустимост
(член 3, параграф 5 ДЕС, членове 21, 23, 24 и 29 ДЕС; член 215, параграф 2 ДФЕС; член 1, параграф 1, буква а), подточка ii) и член 2, параграф 1, буква а), подточка ii) от Решение (ОВППС) 2023/891 на Съвета; член 2, параграф 3, буква а), подточка ii) от Регламент 2023/888 на Съвета)
(вж. т. 50, 51 и 56—59)
Обща външна политика и политика на сигурност — Ограничителни мерки, наложени с оглед на положението в Молдова — Правно основание — Ограничителни мерки, предвидени в решение и регламент, приети съответно на основание член 29 ДЕС и член 215 ДФЕС — Компетентност на Съвета да приема ограничителни мерки, чиято цел е да укрепят върховенството на закона в трета страна, която е кандидатка за членство в Съюза
(член 21, параграф 2, буква б) ДЕС и член 29 ДЕС; член 215, параграф 2 ДФЕС; член 1, параграф 1, буква а), подточка ii) и член 2, параграф 1, буква а), подточка ii) от Решение (ОВППС) 2023/891 на Съвета; член 2, параграф 3, буква а), подточка ii) от Регламент 2023/888 на Съвета)
(вж. т. 62)
Европейски съюз — Съдебен контрол за законосъобразност на актовете на институциите — Ограничителни мерки, наложени с оглед на положението в Молдова — Обхват на контрола — Ограничен контрол по отношение на общите правила — Критерии за приемане на ограничителните мерки — Забрана за влизане и за преминаване, както и замразяване на средства на лица, които планират, ръководят или участват в придружени с насилие демонстрации или в други актове на насилие — Обхват — Спазване на принципа на пропорционалност — Спазване на принципа на правната сигурност
(член 275, втора алинея ДФЕС, член 2, параграф 1, буква а), подточка ii) от Решение (ОВППС) 2023/891 на Съвета; член 2, параграф 3, буква а), подточка ii) от Регламент 2023/888 на Съвета)
(вж. т. 71—75, 78, 79 и 85)
Европейски съюз — Съдебен контрол за законосъобразност на актовете на институциите — Ограничителни мерки, наложени с оглед на положението в Молдова — Обхват на контрола — Включване на жалбоподателя в приложения към обжалваното решение списък поради отговорността му за действия или политики, подкопаващи или застрашаващи суверенитета и независимостта на Република Молдова — Обществено достъпни документи — Доказателствена стойност — Принцип на свободна преценка на доказателствата
(Решение (ОВППС) 2023/891 на Съвета, изменено с Решения (ОВППС) 2023/1047 и (ОВППС) 2024/1244; Регламенти на Съвета 2023/888, 2023/1045 и 2024/1243)
(вж. т. 102—112)
Обща външна политика и политика на сигурност — Ограничителни мерки, наложени с оглед на положението в Молдова — Забрана за влизане и за преминаване, както и замразяване на средства на лица, които са отговорни за действия или политики, подкопаващи или застрашаващи суверенитета и независимостта на Република Молдова — Жалбоподател, който е ръководител на партията, организирала придружени с насилие демонстрации в интерес и с помощта на Руската федерация — Грешка в преценката — Липса
(Решение (ОВППС) 2023/891 на Съвета, изменено с Решения (ОВППС) 2023/1047 и (ОВППС) 2024/1244; Регламенти на Съвета 2023/888, 2023/1045 и 2024/1243)
(вж. т. 119, 129—137, 151 и 152)
Европейски съюз — Съдебен контрол за законосъобразност на актовете на институциите — Ограничителни мерки, наложени с оглед на положението в Молдова — Обхват на контрола — Доказване на основателността на мярката — Задължение на компетентния орган на Съюза да докаже при оспорване основателността на съображенията срещу засегнатите лица или образувания — Обхват на свободата на преценка на компетентния орган — Релевантност на доказателствата, представени във връзка с предходно включване, когато няма промяна в мотивите, промяна на положението на жалбоподателя или промяна на положението в Молдова
(Решение (ОВППС) 2023/891 на Съвета, изменено с Решения (ОВППС) 2023/1047 и (ОВППС) 2024/1244; Регламенти на Съвета 2023/888, 2023/1045 и 2024/1243)
(вж. т. 154 и 160—163)
Обща външна политика и политика на сигурност — Ограничителни мерки, наложени с оглед на положението в Молдова — Приложно поле — Лица, които са отговорни за действия или политики, подкопаващи или застрашаващи суверенитета и независимостта на Република Молдова — Понятие — Лица, които са извършили посочените деяния в миналото, независимо от липсата на данни, доказващи актуалната намеса или участие в такива деяния — Включване
(член 1, параграф 1, буква а), подточка ii) и член 2, параграф 1, буква а), подточка ii) от Решение (ОВППС) 2023/891 на Съвета, изменено с Решения (ОВППС) 2023/1047 и (ОВППС) 2024/1244; член 2, параграф 3, буква а), подточка ii) от Регламент 2023/888 на Съвета, Регламенти на Съвета 2023/1045 и 2024/1243)
(вж. т. 158 и 159)
Обща външна политика и политика на сигурност — Ограничителни мерки, наложени с оглед на положението в Молдова — Забрана за влизане и за преминаване, както и замразяване на средства на лица, които планират, ръководят или участват в придружени с насилие демонстрации или в други актове на насилие — Ограничение на правото на собственост и на свободата на стопанска инициатива — Нарушение на принципа на пропорционалност — Липса
(членове 16 и 17 от Хартата на основните права на Европейския съюз; Решение (ОВППС) 2023/891 на Съвета, изменено с Решения (ОВППС) 2023/1047 и (ОВППС) 2024/1244; Регламенти на Съвета 2023/888, 2023/1045 и 2024/1243)
(вж. т. 171—178 и 181)
Извъндоговорна отговорност — Условия — Действителна и сигурна вреда — Оценка — Критерии — Липса на действителна и сигурна вреда
(член 340, втора алинея ДФЕС)
(вж. т. 185 и 186)
Резюме
С решението си Общият съд отхвърля подадената от Ilan Mironovich Shor жалба за отмяна на актовете, с които Съветът на Европейския съюз го включва през 2023 г. (
1
), а след това през 2024 г. (
2
) го оставя в списъците на лицата и образуванията, спрямо които се прилагат ограничителни мерки с оглед на положението в Република Молдова. Това дело дава на Общия съд възможност да се произнесе за първи път по законосъобразността на критерия за включване в съответните списъци, който позволява на Съвета да приеме ограничителни мерки спрямо лица, които планират, ръководят или участват в придружени с насилие демонстрации или в други актове на насилие, критерий, който е предвиден в член 1, параграф 1, буква а), подточка ii) и член 2, параграф 1, буква а), подточка ii) от Решение (ОВППС) 2023/891 (
3
) (наричан по-нататък „критерий ii)“). Това е и първото съдебно решение, постановено в контекста на ограничителните мерки, въведени с оглед на положението в Република Молдова, в което Общият съд разглежда делото по същество.
Поради дестабилизиращите действия, пред които е изправена Република Молдова, Европейският съюз приема за първи път ограничителни мерки през април 2023 г. Тези мерки са насочени по-конкретно към лицата, отговорни за действия или политики, които подкопават или застрашават суверенитета и независимостта на тази трета страна, а също и демокрацията, върховенството на закона, стабилността или сигурността в нея, или които подкрепят или осъществяват такива действия (
4
).
Средствата и икономическите ресурси на жалбоподателя, бизнесмен и политик с молдовско и израелско гражданство, са замразени по-специално поради ролята му в ръководенето и планирането на демонстрации, придружени с насилие. В това отношение Съветът го обвинява, че е участвал в подбуждане към насилие срещу настоящото правителство на Република Молдова и че е подкрепял проруска дейност в тази страна.
Съображения на Общия съд
На първо място Общият съд отбелязва, що се отнася до критерият ii), че Съветът е изложил разбираемо и недвусмислено специфичните и конкретни причини, поради които е счел, че ръководените и планирани от жалбоподателя демонстрации го правят отговорен за действия, подкопаващи и застрашаващи суверенитета и независимостта на Република Молдова, както и демокрацията, върховенството на закона, стабилността и сигурността в тази държава. Ето защо и предвид контекста, в който са приети актовете, Общият съд отхвърля основанието, в което се твърди нарушение на задължението за мотивиране.
На второ място Общият съд отхвърля по същество и основанието, в което се повдига възражение за незаконосъобразност на Решение 2023/891 и на Регламент 2023/888.
В това отношение най-напред Общият съд счита, че критерий ii) е можело да бъде въведен в правния ред на Съюза чрез Решение 2023/891 и Регламент 2023/888, основани, съответно, на член 29 ДЕС и член 215, параграф 2 ДФЕС. Всъщност с оглед на неговите цел и съдържание, Решение 2023/891 е пряко свързано с целите на общата външна политика и политика на сигурност (ОВППС), посочени в член 21, параграф 2, буква б) ДЕС, тъй като по същество се стреми да укрепи и подкрепи демокрацията и върховенството на закона в Република Молдова. При тези условия планирането, ръководенето или участието в придружени с насилие демонстрации или в други актове на насилие може да обоснове действие на Съюза в рамките на ОВППС, основано на целта да се укрепи и подкрепи демокрацията и върховенството на закона в трета страна. Общият съд уточнява, че придружените с насилие демонстрации са в състояние да навредят на правните и институционалните основи на съответната страна и не произтичат от основното право на свобода на мирни събрания, гарантирано от член 11 от Европейската конвенция за защита правата на човека и основните свободи (
5
), и от член 12, параграф 1 от Хартата на основните права на Европейския съюз.
По-нататък Общият съд счита, че кръгът на лицата, потенциално засегнати от основаните на критерий ii) ограничителни мерки, не е непропорционален. Всъщност, за да бъдат приети ограничителни мерки въз основа на този критерий, действията на съответното лице трябва да могат да подкопаят или застрашат суверенитета и независимостта на Република Молдова или демокрацията, върховенството на закона, стабилността или сигурността в тази държава. С други думи, тези действия трябва да са годни да накърнят институционалните и правните основи на тази страна. Така ограничителните мерки не могат да бъдат приемани срещу лица, отговорни за планирането, ръководенето или участието в демонстрации, обхванати от правото на свобода на мирни събрания.
На последно място Общият съд постановява, че Съветът не е допуснал грешка в преценката, като е приел, че придружените с насилие демонстрации, ръководени и планирани от жалбоподателя, го правят отговорен за действия, подкопаващи или застрашаващи демокрацията и върховенството на закона в Република Молдова.
В това отношение Общият съд констатира най-напред, че мотивите на обжалваните актове са достатъчно обосновани, за да докажат, от една страна, че жалбоподателят е участвал в обучението на лица с цел провокиране на безредици и размирици по време на демонстрациите в Република Молдова и от друга страна, че партията му е планирала придружени с насилие демонстрации и събирания, главно в столицата Кишинев, с помощта на платени протестиращи през 2022 г. и 2023 г. Всъщност множество доказателства показват конкретно, точно и съгласувано, че много лица са били избрани и са получили възнаграждение от партията на жалбоподателя, за да участват в разглежданите демонстрации. От това по-специално е видно, че намерението на жалбоподателя е било да накара да участват срещу възнаграждение в тези демонстрации някои лица с особен профил, които са в състояние по време на демонстрациите да пораждат безредици и размирици, с цел да сплашат правителството. Във връзка с това не може да се счита, че тези лица са имали намерение да упражнят правото си на свобода на мирни събрания, като участват в тези демонстрации, за да изразят своите лични убеждения и мнения.
Освен това Общият съд отбелязва, че въпросните придружени с насилие демонстрации са били планирани в интерес и с помощта на Руската федерация, така че те напълно се вписват в рамките на действия, дестабилизиращи молдовското правителство, с които разглежданите ограничителни мерки целят да се справят.
Накрая Общият съд приема, че макар Съветът да не е привел доказателство, че жалбоподателят е планирал, ръководил или участвал, пряко или косвено, в придружени с насилие демонстрации или в други актове на насилие след включването на името му в разглежданите списъци, самото разпускане на партията на жалбоподателя не е достатъчно, за да превърне приетите спрямо него ограничителни мерки в остарели, като се има предвид, че според Съвета заплахата за демокрацията и върховенството на закона, както и за стабилността и сигурността на Република Молдова, продължава да е налице.
В това отношение Общият съд отбелязва, че планирането на демонстрации, придружени с насилие, не зависи от това дали има политическа партия, чийто председател да е жалбоподателят.
Освен това фактът, че мотивите за включване на името на жалбоподателя в спорните списъци се позовават на фактическо положение, което е съществувало преди приемането на първоначалните актове и е било променено съвсем наскоро, не означава непременно, че ограничителните мерки, приети срещу него с посочените актове, са остарели. Това тълкуване се потвърждава от член 8, втора алинея от Решение 2023/891 и от член 13, параграф 4 от Регламент 2023/888. Тези разпоредби позволяват в разглежданите списъци да бъдат запазени имената на лица и образувания, които не са извършили никакъв акт на дестабилизиране на Република Молдова в периода, предхождащ преразглеждането, ако това запазване продължава да е обосновано с оглед на всички релевантни обстоятелства, и по-специално с оглед на факта, че целите, преследвани с ограничителните мерки, не са постигнати.
Впрочем непосредствено след разпускането на неговата партия жалбоподателят е създал нова политическа формация и връзките между него и Руската федерация не са заличени само поради разпускането на партията му през юни 2023 г.
Следователно контекстът, обосновал първоначалното включване на името на жалбоподателя в разглежданите списъци, не се е развил по такъв начин, че Съветът да не може да запази името му в тези списъци в приложение на критерий ii), като се основе на същите доказателства, обосновали първоначалното включване на името на жалбоподателя.
С оглед на изложеното по-горе Общият съд отхвърля жалбата на жалбоподателя за отмяна, както и, при липсата на доказателства за наличието на действителна и сигурна вреда, искането му за обезщетение.
(
1
)	Решение (ОВППС) 2023/1047 на Съвета от 30 май 2023 година за изменение на Решение (ОВППС) 2023/891 относно ограничителни мерки с оглед на действия, дестабилизиращи Република Молдова (ОВ L 140 I, 2023 г., стр. 9) и Регламент за изпълнение (ЕС) 2023/1045 на Съвета от 30 май 2023 година за прилагане на Регламент (ЕС) 2023/888 относно ограничителни мерки с оглед на действия, дестабилизиращи Република Молдова (ОВ L 140 I, 2023 г., стр. 1).
(
2
)	Решение (ОВППС) 2024/1244 на Съвета от 26 април 2024 година за изменение на Решение (ОВППС) 2023/891 относно ограничителни мерки с оглед на действия, дестабилизиращи Република Молдова (ОВ L, 2024/1242) и Регламент за изпълнение (ЕС) 2024/1243 на Съвета от 26 април 2024 година за прилагане на Регламент (ЕС) 2023/888 относно ограничителни мерки с оглед на действия, дестабилизиращи Република Молдова (ОВ L, 2024/1243).
(
3
)	Решение (ОВППС) 2023/891 на Съвета от 28 април 2023 година относно ограничителни мерки с оглед на действия, дестабилизиращи Република Молдова (ОВ L 114, 2023 г., стр. 15).
(
4
)	Вж. член 1, параграф 1 от Решение 2023/891 и член 2, параграф 3 от Регламент 2023/888 на Съвета от 28 април 2023 година относно ограничителни мерки с оглед на действия, дестабилизиращи Република Молдова (ОВ L 114, 2023 г., стр. 1).
(
5
)	Подписана в Рим на 4 ноември 1950 г.